NARIADENIE RADY (ES) č. 1217/2008
z 8. decembra 2008,
ktorým sa mení a dopĺňa príloha I k nariadeniu (ES) č. 1528/2007 s cieľom doplniť Zambijskú republiku do zoznamu regiónov alebo štátov, ktoré ukončili rokovania
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Dňa 28. novembra 2007 Spoločenstvo ukončilo rokovania o dočasnej dohode, ktorou sa stanovuje rámec pre dohodu o hospodárskom partnerstve (ďalej len „dočasná DHP“) so Seychelami, Zambiou a Zimbabwe.
(2)
Keďže sa Spoločenstvo a Zambia k 28. novembru 2007, keď sa ukončili rokovania o dočasnej DHP, nedohodli na ponuke prístupu na zambijský trh, nebolo možné zahrnúť Zambiu do prílohy I k nariadeniu Rady (ES) č. 1528/2007 20. decembra 2007, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (1).
(3)
Spoločenstvo a Zambia uzavreli rokovania o ponuke prístupu na zambijský trh 30. septembra 2008.
(4)
Preto by sa so zreteľom na článok 2 ods. 2 nariadenia (ES) č. 1528/2007 mala príloha I zmeniť a doplniť, aby sa do nej zahrnula Zambia.
(5)
S cieľom doplniť Zambiu do oblasti pôsobnosti nariadenia (ES) č. 1528/2007 Komisia vo vhodnom čase a s účinnosťou odo dňa nadobudnutia účinnosti tohto nariadenia zmení a doplní nariadenie Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2),
PRIJALA TOTO NARIADENIE:
Článok 1
V prílohe I k nariadeniu Rady (ES) č. 1528/2007 sa medzi položky „Ugandská republika“ a „Zimbabwianska republika“ vkladá „Zambijská republika“.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. decembra 2008